KTAMขายตราสารหนี้1ปีชูยิลด์2.80%
บลจ.กรุงไทย ส่งกองทุนตราสารหนี้ต่างประเทศ อายุ 1 ปี ผลตอบแทน 2.80% ลงทุนในประเทศ 3 เดือนอยู่ที่ 2.3% ต่อปี
4 พ.ย. 2557

บลจ.กรุงไทย ส่งกองทุนตราสารหนี้ต่างประเทศ อายุ 1 ปี ผลตอบแทน 2.80% ลงทุนในประเทศ 3 เดือนอยู่ที่ 2.3% ต่อปี
นางชวินดา  หาญรัตนกูล  กรรมการผู้จัดการและประธานเจ้าหน้าที่บริหาร  บริษัทหลักทรัพย์จัดการกองทุน (บลจ.) กรุงไทย (KTAM)  เปิดเผยว่า  บริษัทเปิดจำหน่ายกองทุนเปิดกรุงไทยตราสารหนี้ เอฟไอเอฟ 48 (KTFF48)  เสนอขายวันที่ 5-11 พ.ย.2557 อายุ 12 เดือน เน้นลงทุนในเงินฝากประจำ  China  Construction   Bank    ,  เงินฝากประจำ Bank of China  , MTN ออกโดย  Agricultural   Bank of  China    และ   MTN ออกโดย  Banco  BTG  Pactual   ในสัดส่วน 80%  ของมูลค่าทรัพย์สินสุทธิของกองทุน 
ส่วนที่เหลือลงทุนตราสารหนี้ในประเทศประเภทหุ้นกู้ ตั๋วแลกเงิน สถาบันการเงิน บริษัทเอกชน ผู้ลงทุนจะได้รับผลตอบแทนประมาณ 2.80% ต่อปี 
นอกจากนี้บริษัทยังอยู่ในระหว่างการเปิดจำหน่ายกองทุนเปิดกรุงไทยสมาร์ทอินเวส 3 เดือน2 (KTSIV3M2)  เสนอขายตั้งแต่วันนี้ถึงวันที่ 7 พ.ย.2557   อายุ 3 เดือน เน้นลงทุนในเงินฝากธนาคารออมสิน  ธนาคารทิสโก้   ในสัดส่วน 43%  ของมูลค่าทรัพย์สินสุทธิของกองทุน ส่วนที่เหลือลงทุนในตราสารหนี้ภาคเอกชน ผู้ลงทุนจะได้รับผลตอบแทนประมาณ 2.30% ต่อปี  โดยทั้ง 2 กองทุนผลตอบแทนที่ได้จากการลงทุน บุคคลธรรมดาไม่เสียภาษี สำหรับอัตราผลตอบแทนของตราสารหนี้ในประเทศ ปรับตัวสูงขึ้นทุกช่วงอายุ ตั้งแต่ 0-0.09% จากแรงขายทำกำไรของนักลงทุนในประเทศ  ประกอบกับผลการประมูลพันธบัตรรุ่นอายุ 15 ปี และ 47 ปี ในช่วงกลางสัปดาห์ที่ผ่านมา ออกมาไม่ดี ในขณะที่ไม่มีปัจจัยใหม่เข้ามาช่วยกระตุ้นตลาด 
อย่างไรก็ตาม ญี่ปุ่นได้ประกาศผ่อนคลายนโยบายการเงินเพิ่มเติม  โดยการเพิ่มฐานเงินจาก 60 ล้านล้านเยน เป็น 80 ล้านล้านเยนต่อปี ทำให้คาดว่าจะมีสภาพคล่องและเงินลงทุนจากต่างประเทศไหลกลับเข้ามาลงทุนในตลาดทุนไทย โดยอัตราผลตอบแทนพันธบัตรรุ่นอายุ 2 ปี ปรับตัวเพิ่มขึ้น 0.29% มาอยู่ที่ 2.27% ต่อปี รุ่นอายุ 5 ปี ปรับตัวเพิ่มขึ้น 0.05% มาอยู่ที่ 2.75% ต่อปี และรุ่นอายุ 10 ปี ปรับตัวเพิ่มขึ้น 0.02%  มาอยู่ที่ 3.24% ต่อปี